
АРИСТОТЕЛ 
За Действителността и Изкуството

“Действителността е един друг начин за съществуване” (Метафизика 1048а35).
“И както (в определенията на) субстанцията онова, което се предицира за материята, е самата действителност (energeia), така и в останалите определения (различията са онова, което) най-вече съответства на действителността” (Метафизика 1043а5-10).
ДЕЙСТВИТЕЛНОСТ, дейност, осъществяване (energeia; entelecheia)

Понятието действителност е неотделимо от понятието възможност. Действителността се разглежда от две различни гледни точки. Най-напред действителността е дейност по актуализирането на нещо – субстанция или свойство, - което минава от потенциално в актуално състояние. В този случай Аристотел говори за energeia. Когато се достигне пълното одействителностяване, той говори за ентелехия, entelecheia. Забележително е, че действителността се определя специално по отношение на възможността: наричаме мъдър онзи, който е “знаещ, стига да може да изследва; действителността е един друг начин за (съществуване)” (Метафизика 1048а34)
. В същата 9-а книга на Метафизика има глава, посветена на възможността, но няма глави, които се занимават с действителността.
Действието и действителността имат степени. Най-напред, когато при извършването няма резултат, възможността не може да се разглежда като наистина актуализирана. Така Аристотел различава учения, който упражнява знанието си, и този, който не го прави, например, когато спи. От друга страна, Аристотел различава действието в собствен смисъл от движението, водещо към целта. “Ето защо в едните случаи можем да говорим за движения, а в другите за действия. Нали всяко движение е несъвършено: отслабването, ученето, ходенето, строенето...; защото човек не може същевременно да ходи и да е извървял, да строи и да е построил” (Метафизика 1048b29). В истинската действителност целта е осъществяването на действието: човек може да е бил щастлив и да продължава да е щастлив, да е живял и да продължава да живее. Следователно е лесно да се разбере защо, след като възможността е откъм страната на субстрата, тоест материята, действителността се реализира във формата, в собствената същност, субстанцията.
Така, едно от най-добре изградените учения на Аристотел е учението за действителността, предхождаща възможността: ако Хермес се намира във възможност в мрамора, трябва най-напред да е в действителност в идеята на скулптора; ако детето е във възможност в семето на своя баща, трябва най-напред в действителност да съществува родител. Това е един от отговорите на Аристотел спрямо Парменидовата критика, която прави невъзможни движението и ставането. Един процес по изграждане на реалност не би могъл да произведе сам по себе си тази реалност. Космическата и висша форма на действителността, предхождаща възможността, се вижда в Аристотеловото учение за “неподвижния първодвигател”, който, бидейки източник на всяка промяна, не съдържа никаква възможност, тоест е чиста действителност. 
ИЗКУСТВО, умение (technē)

 Technē е форма на знание с множество характеристики. Най-напред, тя става достояние на хора с опит, а опитът се определя главно като начин да се избегне случайността. Опит и technē са истински знания, най-вече защото са в състояние да предвидят своя резултат. Аристотел предпочита примера с истинския лекар, който лекува съобразно прогнозата си, защото притежава technē, обратно на шарлатаните, успяващи по някакъв късмет. Впрочем, в началото на Метафизика пак с медицински пример Аристотел илюстрира втората характеристика на technē – да бъде едновременно универсална и идеална, или, както казва, “различна от общите усещания”: медицината е technē, доколкото разкрива способността си да построява универсални съждения като следното:”такова лекарство лекува такава и такава болест, засягаща такъв темперамент”. В този смисъл technē може да обясни своите процедури и резултати, минали и бъдещи, а не само да констатира връзките в природата. Най-сетне technē може да се предава чрез рационално обучение. Ясно е, че всички характеристики на technē са свързани помежду си.
Към края на уводната глава на Метафизика Аристотел установява различието между изкуствата, technai, и нахвърля недотам изчерпателна история на тяхното откриване, от която могат да се извлекат множество елементи. Изкуствата са се появили, ни казва Аристотел, тъкмо в областта на “житейските необходимости”, но тяхното въздействие не е придало на тази област превъзходство над опита и рутината. Ако хората бяха приковани към логиката на полезното, най-вероятно никога не биха възприели, нито пък открили каквото и да е изкуство. Оказва се обаче, че хората са също способни да се възхищават именно на онова, което съставя особеността и величието на изкуството, на неговия научен характер – Аристотел говори за “мъдрост”, което ги кара да се възхищават на откривателите на  technai. Така Аристотел дава философска версия на едно общо за гърците чувство, които често са обожествявали или героизирали откривателите на technai, също както основателите на градовете. Но историята на откритията в различните изкуства има една посока: хората най-напред са достигнали до изкуствата, засягащи “житейските необходимости”, после до онези, отнасящи се до удоволствието, включващи, между другото, тези, които ние наричаме “изящни изкуства”, и накрая са стигнали до изкуствата, проявяващи знания като математиката, която не визира нито полза, нито удоволствие, а единствено незаинтересовано интелектуално съзерцание: тях Аристотел нарича “науки” (epistemai). Следователно в Аристотеловия анализ  technē е начин – или един от начините – за саморазгръщането на рационалната природа на човечеството. 
Изкуството и сравняването му с природата е философски най-плодотворната опозиция. Природата поддържа единно онова, което изкуството разединява. В природните същества няма разграничение между обекта и артиста. По-точно в природните същества задвижващата, формалната и финалната причина стигат до съвпадение. Аристотел определя на природата фундаменталната позиция, дори да си служи с технически сравнения, за да разбере природните процеси. Оттук и прочутата му формула, според която “изкуството подражава природата” (Физика II, 2, 194a21).  

